b'\n_START_ARTICLE_\nSturmgesch\xc3\xbctz III\n_START_SECTION_\nHistorie\n_START_PARAGRAPH_\nSturmgesch\xc3\xbctz III havde sin oprindelse i 1. Verdenskrig, hvor man under offensiverne p\xc3\xa5 Vestfronten blev opm\xc3\xa6rksom p\xc3\xa5, at artilleriet ikke havde udstyr til at bek\xc3\xa6mpe bef\xc3\xa6stninger effektivt. Den tids artilleri var tungt og ikke tilstr\xc3\xa6kkeligt mobilt til at kunne holde trit med infanteriet og \xc3\xb8del\xc3\xa6gge bunkere og andre forhindringer ved direkte beskydning. Selv om problemet var velkendt i den tyske h\xc3\xa6r, var det general Erich von Manstein som tildeles \xc3\xa6ren som stormartilleriets far. Det skyldes, at det oprindelige forslag stammede fra (p\xc3\xa5 det tidspunkt) oberst Erich von Manstein, som havde afleveret det til general Ludwig Beck i 1935, som et forslag om at der skulle v\xc3\xa6re Sturmartillerie enheder, der kunne anvendes som direkte st\xc3\xb8tte for infanteriet i infanteridivisionerne. Den 15. juni 1936 fik Daimler-Benz AG en ordre p\xc3\xa5 at udvikle et pansret infanterist\xc3\xb8tte k\xc3\xb8ret\xc3\xb8j, som kunne b\xc3\xa6re en 75\xc2\xa0mm kanon. Kanonen skulle kunne drejes til 25 grader til siderne og v\xc3\xa6re installeret i en lukket overbygning, som gav beskyttelse for bes\xc3\xa6tningen. H\xc3\xb8jden p\xc3\xa5 k\xc3\xb8ret\xc3\xb8jet m\xc3\xa5tte ikke overstige h\xc3\xb8jden p\xc3\xa5 en gennemsnitlig mand. _NEWLINE_Daimler-Benz AG brugte undervognen fra den kort tid inden designede middeltunge Panzer III som grundlag for det nye k\xc3\xb8ret\xc3\xb8j. Prototyper blev overdraget til Alkett, som i 1937 fremstillede 5 eksemplarer af den eksperimentelle 0-serie StuG baseret p\xc3\xa5 Panzer III Ausf. B. Disse prototyper havde en overbygning af bl\xc3\xb8dt st\xc3\xa5l og Krupp\'s kortl\xc3\xb8bede 75\xc2\xa0mm Sturmkanone 37 L/24. Denne model blev kendt som Sturmgesch\xc3\xbctz Ausf\xc3\xbchrung A._NEWLINE_Selv om StuG blev anset for at v\xc3\xa6re selvk\xc3\xb8rende artilleri, stod det i starten ikke klart hvilken v\xc3\xa5benart, der skulle betjene det nye v\xc3\xa5ben. Kampvognstropperne, som var de naturlige brugere af kampvogne med larvef\xc3\xb8dder, havde ingen ressourcer til overs til opstilling af StuG enheder, og det samme gjaldt infanteriet. Det blev derfor besluttet, efter en dr\xc3\xb8ftelse, at de hellere m\xc3\xa5tte blive en del af artilleriet. _NEWLINE_StuG k\xc3\xb8ret\xc3\xb8jerne blev organiseret i bataljoner (senere omd\xc3\xb8bt til brigader for at forvirre fjenden), og havde deres egen taktiske doktrin. St\xc3\xb8tte af infanteriet med direkte ild, var dets planlagte rolle, og senere med en kraftig understregning af, at man skulle \xc3\xb8del\xc3\xa6gge fjendtlige kampvogne hvor end man m\xc3\xb8dte dem. _NEWLINE_Da StuG III var tilt\xc3\xa6nkt en rolle som n\xc3\xa6rst\xc3\xb8tte for infanteriet, var de tidlige modeller udstyret med en kort 75\xc2\xa0mm StuK 37 L/24 med lav mundingshastighed, verlegnet til at \xc3\xb8del\xc3\xa6gge bef\xc3\xa6stninger. Efter at tyskerne var st\xc3\xb8dt p\xc3\xa5 de sovjetiske KV og T-34, blev StuG i for\xc3\xa5ret 1942 udstyret med 75\xc2\xa0mm StuK 40 L/43, der havde en h\xc3\xb8j mundingshastighed. I efter\xc3\xa5ret 1942 blev den opgraderet til en 75\xc2\xa0mm StuK 40 L/48 antitank kanon. Disse versioner blev betegnet Sturmgesch\xc3\xbctz 40 Ausf\xc3\xbchrung F, F/8 og G. _NEWLINE_Da StuG IV gik i produktion i slutningen af 1943 og starten af 1944, blev der tilf\xc3\xb8jet "III" til modelnavnene, for at adskille dem fra de nye Panzer IV baserede modeller. Alle forudg\xc3\xa5ende og efterf\xc3\xb8lgende modeller var derefter kendt som \'Sturmgesch\xc3\xbctz III\'._NEWLINE_Fra og med StuG III Ausf. E blev der monteret en 7,92\xc2\xa0mm MG34 p\xc3\xa5 skroget for at give ekstra beskyttelse mod fjendtligt infanteri, mens nogle StuG III Ausf. G blev udstyret med en ko-aksial 7,92\xc2\xa0mm MG34.\n_START_SECTION_\nKampindsats\n_START_PARAGRAPH_\nGenerelt viste Sturmgesch\xc3\xbctz serien sig at v\xc3\xa6re s\xc3\xa6rdeles vellykket og de gjorde tjeneste p\xc3\xa5 alle fronter som stormartilleri og panserjager. Selv om Tiger og Panther kampvogne er mere velkendte, \xc3\xb8delagde stormartilleriet mange kampvogne. P\xc3\xa5 grund af deres lave silhuet var det let at camouflere dem, og de var et vanskeligt m\xc3\xa5l. Bes\xc3\xa6tningerne p\xc3\xa5 stormartilleriet blev betragtet som eliten indenfor artilleriet, og stormartilleri enheder havde nogle imponerende rekorder med hensyn til nedk\xc3\xa6mpelse af kampvogne \xe2\x80\x93 omkring 20.000 var man n\xc3\xa5et op p\xc3\xa5 i for\xc3\xa5ret 1944. Den 10. april 1945 var der 1.053 StuG III og 277 StuH III i tjeneste. Omkring 9.500 Sturmgesch\xc3\xbctz III af forskellig type var produceret frem til marts 1945 af Alkett og et mindre antal af MIAG._NEWLINE_I 1944 blev der leveret 59 StuG III Ausf. G til Finland (30 Stu 40 Ausf.G og 29 StuG III Ausf. G), som brugte dem mod den R\xc3\xb8de H\xc3\xa6r. De \xc3\xb8delagde mindst 87 fjendtlige kampvogne, mens 8 kun StuG gik tabt (nogle af disse blev \xc3\xb8delagt af deres bes\xc3\xa6tninger, n\xc3\xa5r de opgav k\xc3\xb8ret\xc3\xb8jerne for at forhindre tilfangetagelse). Efter krigen var de den vigtigste kampvogn i den finske h\xc3\xa6r indtil begyndelsen af 1960\'erne. Disse StuG fik \xc3\xb8genavnet "Sturmi", som kan ses i nogle plastikmodeller.  _NEWLINE_Sturmgesch\xc3\xbctz III blev ogs\xc3\xa5 eksporteret til lande som Bulgarien, Ungarn, Italien, Rum\xc3\xa6nien og Spanien._NEWLINE_Mange tyske Sturmgesch\xc3\xbctz IIIs blev erobret af jugoslaviske partisaner, og efter krigen blev de brugt af den jugoslaviske folkearme indtil 1950\'erne. Efter 2. verdenskrig overlod Sovjetunionen nogle af de erobrede tyske k\xc3\xb8ret\xc3\xb8jer til Syrien, som fortsatte med at bruge dem indtil Seksdageskrigen i 1967.'